Archives des etrebroadelouriezh - Bretagne Info\nEmbannet e 2021 gant Syllepse, Skrivañ a reomp deoc’h diwar an dispac’h zo bet savet gant un daouzek maouez bennak bet er Rojava (lodenn ar C’hurdistan e Norzh Siria), lod evit un nebeut deizioù, lod all e-pad meur a vloaz. Reoù zo o doa labouret en aozadurioù sivil, reoù all e-barzh an aozadurioù emzifenn. A-bep seurt oad int, hag a-orin eus Breizh, Okitania, Katalonia, Flandrez ha broioù all dindan ar Stad C’hall evit al lodenn vrasañ anezhe. « Stourmerezed, kazetennerezed, mammoù… » sed aze penaos en em ginnigont o-unan e digoradur al levr. E Breizh e oa deuet teir anezhe e miz genver 2022 da ginnig al levr, da gelaouiñ an dud war stad an traoù er Rojava ha da stummañ maouezed war ar Jîneolojî, peotramant « skiantoù ar maouezed » er C’hurdistan. Tremenet e oant dre Roazhon, Gwengamp, Plougonveur, Brest, Douarnenez, An Oriant, Naoned…\nSkrivañ a reomp deoc’h diwar an dispac’h…\nDiouzhtu e vezer sachet gant an titl, ha gant ar skeudenn, a zo divoutin a-walc’h. War golo al levr e vez gwelet maouezed war an oad, gwisket gant saeoù hir ha mouchet o fenn. Met n’eo ket aze emañ an dalc’h. E-barzh ar fuzuilhoù etre daouarn lod anezhe, ne lâran ket. Ral eo skeudennaouiñ merc’hed prest da vrezeliñ, pe ‘vefe er Rojava pe e lec’h all, ha raloc’h c’hoazh klevet komz eus Etrebroadelourezed, ken stag eo skeudenn ar stourm etrebroadel ouzh patrom ur paotr yaouank gwenn, en e 20 pe 30 vloaz, deuet eus broioù Europa ar C’hornog. Ha koulskoude zo estroc’h evit paotred hag a glask mont d’ar Rojava da skoazellañ an dispac’h kroget e 2012, muioc’h-mui a vaouezed az a ivez.\nAn dra gentañ o doa lakaet en o soñj ar skridaozerezed pa ‘oa bet kaoz eus sevel ul levr a oa treuszkas ar pezh o doa gwelet ha bevet du-hont evel just met ivez stardañ al liammoù a genskoazell etre Europa hag an dispac’h. Lakaat war wel ha talvoudekaat ar skiant a c’hallomp prenañ digant ar Gurded hag ar C’hurdezed en o stourm evit ur vro diazezet war an ekologiezh, an demokratelezh, ar benelouriezh, an ingalded hag an doujañs etre ar pobloù, rak ouzhpenn Kurded a zo o chom er Rojava, pe e « Aozadur emren Siria an Norzh hag ar Reter », evel a rankfer lâret bremañ.\nE penn-kentañ al levr e vo kavet daou bennad istorel : an eil diwar-benn istor ar C’hurdistan, hag egile diwar-benn istor Siria hag ar Rojava. Gant an daou bennad-mañ e c’haller kompren gwelloc’h istor an dispac’h er Rojava hag ar stourmoù a-enep Daech ha Turkia du-hont.\nUn dispac’h maouezed\nUnan eus palioù al levr eo kinnig perzh luskad ar C’hurdezed en dispac’h hag er brezel, hag o mod d’en em aozañ o-unan e-keñver an difenn, an deskadurezh, al labour, treuzkas ar c’hurdeg en-dro, an ekologiezh hag an demokratelezh diazez. Dindan 10 vloaz zo bet savet gant maouezed a bep seurt kumuniezhioù aozadurioù emren war gement tachenn zo. Gant ar mod m’ eo aozet ar vuhez politikel e Aozadur Emren Siria an Norzh hag ar Reter e kaver maouezed e pep live divizout. Kemer a reont perzh en emgannoù ivez, pa vez kaoz d’en em difenn ouzh Daech pe ouzh an arme turk. Stummet hag aozet en ur rann distag int, met kas a reont da benn tre ar memes kefridioù hag ar wazed war dachenn ar brezel.\nAr stourm etrebroadel\nDegas a ra ar skridaozerezed da soñj dimp pegen pouezus eo ar stourm etrebroadel a-benn talañ ouzh « sistem bedel mestroniañ ha korvoiñ an dud hag an natur » emeze. Dave a reont d’ar Brigadennoù etrebroadel e Spagn, d’an FTP-MOI e Frañs ha da skoazelloù etrebroadel all e-kerzh brezelioù. Er Rojava zo bet savet ur « Gumun etrebroadel » a-benn stummañ an dud deuet eus diavaez-bro. Goude ar prantadoù stummañ e c’hallont labourat en aozadurioù lec’hel, er mediaoù, evit aozadurioù ar maouezed, war dachenn ar yec’hed ha kement zo. Gallet a reont kemer perzh ivez e raktresoù ekologel a-seurt gant al luskad « Make Rojava Green Again », a zo e bal lakaat e pleustr ur gevredigezh ekologel, stummañ hag aozañ ar genskoazell etrebroadel. Ha gallet e reont ivez bezañ kaset d’an talbenn ha kemer perzh en emzifenn dindan banniel ar YPG1/YPJ2\nAbaoe penn-kentañ an dispac’h zo bet lazhet ouzhpenn 11 000 stourmer ha stourmerez er Rojava. En o zouez Etrebroadelourien hag Etrebroadelourezed. E fin al levr e vo kavet ur roll anezhe. Un doare da derc’hel soñj eus Kendal Breizh (Olivier Le Clainche) marvet e 2018 ha eus an holl re all o deus roet o buhez evit an dispac’h, evel :\nIvana Hoffmann-Avaşin Tekoşin Güneş Bet lazhet e Tell Tamer e 2016 d’an oad a 19 vloaz\npe Anna Campbell-Hêlîn Qereçox, Bet lazhet en Afrin e 2018, d’an oad a 26 vloaz.\nUn oberenn gaer\nAr pezh zo plijus-tre ha fromus da lenn eo e vez kavet a-bep-seurt testennoù el levr: skridoù evit magañ ar preder, barzhonegoù, kontadennoù, kanaouennoù, lizheroù, atersadennoù, pennadoù tennet eus un deizlevr bennak… Meur a vouezh, meur a vaouez a vez roet da glevet, ha meur a neudenn az a d’ober gwiadenn ar c’haer a levr-mañ. Personel-tre ha kizidik eo o doare-skrivañ. Ezteurel a reont brav o soñjoù, o santadurioù, penaos int cheñchet e-kerzh o chomadenn du-hont. Ha pegen start eo boazañ en-dro ouzh ar vuhez e Frañs.\nSoutil eo sell ar skridaozerezed war ar vro. Klask a reont en em dizober eus raksoñjoù kalz a dud er C’hornog hag a gav dezhe int barrekoc’h ha speredekoc’h evit tud ar Reter, ha techet da genteliañ ar re all en o bro-int. Strivañ a ra ar skridaozerezed evit chom uvel, ha deskiñ digant ar C’hurdezed, ha n’eo ket ober skol dezhe, na tennañ diwar-wel o flas kentañ er stourm, evel e oa bet graet gant Etrebroadelourien zo, a roe da grediñ e oa bet gwarezet an dispac’h er Rojava gras dezhe. Damsantet e vez ar goulennoù niverus a savont oute o-unan, hag ouzh an dud o deus bet tro da genvevañ gante. Tristidigezh a vez a-wechoù ivez, pa glevont komz eus marv unan eus o c’hamaradezed, peotramant pa rankont kuitaat ar vro.\nMeur a bennad anvet «etrec’hoari» a zo el levr. Seurt divizoù adsavet a-ratozh evit al levr int met awenet gant gwir gaozeadennoù o doa bet an Etrebroadelourezed gant Kurdezed. Enne e vezont klevet o tabutal diwar-benn o modoù bevañ disheñvel, en Europa hag er Rojava, diwar-benn ar frankiz, an uvelded, ar raksoñjoù, selloù an eil re war ar re all, ar ouennelouriezh. Da lod eus an Etrebroadelourezed e oa ar wech kentañ en em santet estren en ul lec’h bennak, ha gouzañv selloù kurius pe disfizius oute. Dedennus-bras eo ivez ar mod ma keñveriont al luskad benelour en Europa hag ar Jîneolojî. Ne glot ket tre an eil gant egile. Daoust ma anavez mat ar C’hurdezed diazezoù ar stourmoù benelour er C’hornog ha ma « enkorfont » ar mennozhioù-se er Jînelojî, e seblant pinvidikoc’h ha ledanoc’h tachenn « skiantoù ar maouezed » e meur a geñver.\nUnan eus ar skridaozerezed he deus savet ur pennad diwar-benn ur vaouez bet o stourm evit Daech, he doa bet tro d’en em gavet ganti en ur c’hamp-bac’h. Klask a ra ar skridaozerez kompren, ha n’eo ket barn. Kompren penaos e c’hall maouezed zo kemer ur perzh bras e-barzh stourmoù hag ideologiezhioù a lako anezhe da vezañ gwasket muioc’h c’hoazh, pe e vefe dindan Daech pe dindan forzh peseurt luskad faskour ha gouennelour.\nDanvez preder, boued spered e-leizh a zo el levr-mañ. Tresadennoù brav a zo ivez. Renket eo ar pennadoù dindan temoù : « Degouezh », « Maouezed », « Daech », « Brezel », « Mammoù », « Distro ». Moaien zo da lenn ar pennadoù en urzh a garer avat.\nUr c’heriaoueg hag ul levrlennadur a zo er fin. Klok eo al levr, ha n’eus ket ezhomm da vezañ desket bras war an darvoudoù istorel tremenet du-hont evit bezañ desachet ha fromet. Ha n’eus ket ezhomm kenebeut da vezañ ur mailh war an douarbolitikerezh evit kompren ha bezañ dedennet. Ar c’hontrefed eo, pedagogel-kenañ eo al levr, aes ha plijus da lenn.\nEvit prenañ al levr.\n1YPG (Yekîneyen Parastina Gel) : Strolladoù Difenn ar Bobl. Degemer a reont tud a bep lec’h.\n2YPJ (Yekîneyen Parastina Jin) : Strolladoù Difenn ar Maouezed. Emren, enne nemet maouezed. Perzh eus kenurzierezh ar YPG.


Kelc'h Maksen Wledig: Kevredigezh ha Stad\nDiv gevredigezh ha div Stad\na-berzh Yann-Ber TILLENON evit Rafael URIEN\nMe zo a-du ganit. Nemet, heñveldra, e sav ur gudenn. Hag eñ n’out ket o kemmeskañ, da’m soñj, div vro disheñvel : « Breizh » ha « Bretagne » ?... Se a lavaran alies abaoe 20 vloaz\n. Ar pezh a zo souezhus eus da berzh, pa n’out-te ket, war a hañval, er « mouvamant breton ».\n« Breizh » zo ur Stad mikroskop dieub, en istor, bennozh da istor an Emsav abaoe daou c’hant vloaz. « Bretagne » zo ur vro aloubet, gallekaet, hep Stad nemet an heni « Gall », m’emañ oc’h heuliañ en istor Frañs evel ur giez oc’h heuliañ he mestr\nNi zo neuze en Emsav, tud diempret etre div gevredigezh ha div Stad.\n1/ Ur gevredigezh arallek, « Bretagne » gant ur bern yezhoù, dreist-holl ar galleg, a zo renet gant he Stad c’hall.\n2/ Ur gevredigezh en he rezid, « Breizh », a ra hag a zo renet e brezhoneg gant ar Stad vrezhon dizurzhiet : an « Emsav ».\n« Breizh » evidon, zo bevennet da’n Emsav gant he yezh krouet gant an Emsav : « brezhoneg kempred » pe « nevez brezhoneg », pe, ijinet ’m’eus ivez e 1976, « emsaveg » !\nAr peurrest zo da lakaat e poubelenn ar « Bretagne » hag he « mouvamant breton » mestroniet gant ar Stad C’hall a-enep d’an Emsav.\nUn daelerezh-krouiñ dedennus hon eus da ren, a-hed hor vuhez, o tispartiañ mat hag oc’h enebiñ ar Stad Vrezhon enep d’ar Stad C’hall gant div yezh, brezhoneg ha galleg war an hevelep tiriad.\nAn holl yezhoù all a venegez zo yezhoù er gevredigezh c’hall renet gant ar Stad C’hall. Yezhoù kevredigezh ar « Bretagne » ez int. Rol ar « mouvamant breton » zo servijout ar Stad C’hall, evel dislavar diabarzh anezhi, o luziañ an traoù.\nKemmeskañ a ra « Bretagne » ha « Breizh », a-ratozh kaer, evit distrujañ an Emsav. Lakaat a ra an dud da soñjal ez eo Stad C’hall ar « Bretagne » hag heni « Breizh » an hevelep tra !... Ar Stad C’hall a rank atoriñ nerzhoù ar Stad Vrezhon emsavel o plantañ dizurzh enni evit he distrujañ.\nSetu perak ez eo, evidomp, istorel ha daelerezhel ar gudenn. Se, peogwir hon eus un daelerezh da ren etre div Stad. Pep tra zo liammet ! An den zo ul loen istorel, speredel, ha n’eus nemet ar Stadoù a enkorf ar spered gant o yezh hag a ra, neuze, an istor.\nAn Den « brezhon » zo un Emsaver, en Emsav. Desket en deus yezh an Emsav. An Den « breizhad » zo ur Gall eus ar « Bretagne ». Anavezout a ra yezhoù all evel ar re a venegez. Hogen, bez e c’hell deskiñ hor yezh evit bezañ « brezhon », neuze « emsaver ». Ha mat pell ’zo!... Se zo un dibab istorel, dispac'hel ; ha n'eo ket yezhel, kenedel nemetken.\nTe ‘oar, me n’on ket ul lennegour.\nEvit an arz ez on livour. Me zo kentoc’h ur politikour, ha dreist-holl ur brezelour. Evidon ar yezhoù zo armoù. Ar galleg zo un arm kelaouiñ evit ober bruderezh nemetken. Evidon, ar re a arver arm ar galleg evit politikerezh ar Stad C’hall, zo enebourion dimp. Kilstourmerion, mirelourion ar Stad C’hall hag he « Bretagne » ez int. Ar re a arver an « emsaveg », an « nevez brezhoneg » zo emsaverion, neuze, dispac’herion evit « Breizh » hag ar Stad Vrezhon. Pik echu !...


Milinoù ha kêriadenn Kergoad a zo chomet 'giz gwechall. Miret int dibaoe ar bloavezhioù 70 - ekomirdi menez are\nDiffusion du vendredi 14 septembre 2018 Durée : 10min\nDalc'het 'vo gant ar 5vet post divyezhek e skol Plougerne ! Goude ur sizhunvezh a stourm eo deuet ar gerent a-benn d'o drec'h. Hag a nevez gant ar stourm da zifenn ti gwilioudiñ ospital Gwengamp ? Guillaume Bricaud a zispleg hiroc'h deomp. Anv a reomp ivez deus devezhioù europat ar glad e Kommanna.\nDalc'het 'vo gant ar 5vet post e skol Plougerne\nE Plougerne int aet betek an trec'h. Ar 5vet post skolaer divyezhek hag a oa en arvar a zo bet staliet en-dro 'barzh skol bublik ar Priñs Bihan. Divizet n'oa an ensellerezh akademiezh e lemel kuit, sizhun goude an distro. Aloubet 'oa bet ar skol gant ar gerent ar sizhun dremenet ha dalc'het 'oa bet ar skolaerez war al lec'h. Harpet eo bet ar stourm gant an ti-kêr ha gant kannaded ar vro.\nPetra 'vo an disoc'h evit ti gwilioudiñ ospital Gwengamp ?\nSetu aze ar goulenn hon eus savet da Guillaume Bricaud, engouestlet 'barzh ar stourm da zifenn servijoù an ospital. Ur fest-noz souten a vo aozet e Pabu 'benn warc'hoazh hag abadennoù all 'zo da zont, rak serriñ a c'hellfe ar servij gwilioudiñ e fin miz Genver.\nC'hoari escape game e Menez Are\nWarc'hoazh, da vare devezhioù europat ar glad e vo deus ur c'hoari escape game en ekomirdi e Kommanna. Klask terc'het kuit diouzh un ti kozh o tiluziañ amrinoù, setu ar pal. Tro 'vo ivez da weladenniñ kêriadenn Kergoat dre ar pemp skiantenn.


Danevell kantreadennoù miz Meurzh\nE miz Meurzh eo bet ul lodenn eus izili An Drouizig da zarvoudoù evit brudañ labour ar gevredigezh. Setu un danevell eus ar pezh a zo bet aozet, gant skeudennoù.\nMozilla Celtic Hackaton\nE Dulenn eo bet adaozet an emvod etre troerien keltiek meziantoù Mozilla. Adkavet eo bet ul lodenn eus an droerien a oa deuet e Bangor bloaz 'zo, ha tud nevez.\nFrouezhus ha deurus e oa an eskemmoù. Mozilla en deus gallet reiñ keloù fresk eus an embregerezh ha goulenn ali an droerien. Evel-se eo bet kinniget doare nevez da dreiñ Firefox (kreizennañ ar pezh a oa a-raok lodet e teir sanell : Aurora, Beta ha Release) hag abeget dilez Firefox OS war pellgomzerioù.\nKinniget eo bet ostilhoù eus an dibab gant troerien Iwerzhonek, Skosek ha Kembraek. Kalverezhioù bamus tro-dro d'o yezh, evel Macsen (ur "Siri" e kembraeg) pe un troer tweetoù Skoseg en Iwerzhoneg.\nUr pennad klokoc'h a c'haller kavout war vlog Mozilla: https://blog.mozilla.org/l10n/2016/03/24/localization-hackathon-in-dublin/\nKinnigadenn Sizhunvezh ar Brezhoneg e Naoned\nE-kerzh sizhunvezh ar brezhoneg e oa bet aozet e Naoned gant Kentelioù an Noz un nozvezh gouestlet da labour An Drouizig. Ur ginnigadenn a zo bet graet evit eztaolañ obererezhioù ar gevredigezh, ha kinniget eo bet d'an dud c'hoari da Steredenn ha lakaat meziantoù e brezhoneg war o alc'hwezioù USB.\nUn 20 a dud a zo deuet, deraouidi kement ha brezhonegerien ampart. Aet eo kuit ul lodenn gant meziantoù frank leun o alc'hwez USB ha plijadur a zo bet en ur c'hoari da Steredenn war ar skramm bras.\nGouel ar Frank e Lannuon\nE dibenn miz Meurzh eo bet Alan ha Gwenn betek Lannuon evit ur saloñs arbennikaet war ar meziantoù hag ar c'halverezhioù frank. Ur ginnigadenn verr a zo bet da 11e40 hag ur stand a zo bet dalc'het an devezh-pad. Tud dedennet a zo deuet da gomz ganeomp, ha tud all o deus desket e oa eus meziantoù e brezhoneg.


va | A ! Lenn...\nVa zammig buhez, Jarl Priel (1954)\nLennet em eus an eil embannadur, eus 1975.\nUl levr eñvorennoù, war un ton disheñvel a-walc’h diouzh ar re all : daoust ma ne vije ket yaouank ar boulom (1885-1965) e santer n’en deus ket gouzañvet re gant ar vuhez. Mab nemetañ ar familh, graet e vez war e dro gant e vamm hag, abred, gant e vamm-gozh da varv honnezh. An tad, lonker, n’eo ket evit desevel anezhañ. Spered lemm ha dilu e ra Jarl e dreuz er skolaj ken aes ha tra. E blijadur vrasañ : skrivañ ha sevel pezhioù-c’hoari. Pa vez ret dezhañ dilezel ar studioù, defot gellout paeañ, e lak e anv da vont da soner-trombon e sonerezh an arme a vor : un digarez a-feson da foetañ bro hep poaniañ re gant ar vicher.\nPlijadur en dez da gontañ, kement hag ur c’honter, ha santet e vez en e eñvorennoù en doa ar stek da zaremprediñ ha da voemañ e genseurted. Kalz fent a zo en e goñchennoù. N’eo ket un den a dorr e benn. Ha kement a draoù en deus da gontañ, ma vez roet ur plas bras d’an darvoudoù, kontrol d’ar skridoù-eñvorennoù all ma vez deskrivet kement lec’h ha darvoudig pemdez dre ar munud. Tro en deus bet da dostaat ouzh pennoù bras, prezidant, tzar… par eo e droioù-kaer da re Jean Conan, war-bouez nebeut.\nGant se, ha doug Jarl Priel d’al leurenniñ, e chom an danevell-buhez-mañ muioc’h a-ziavaez eget an eñvorennoù all em eus lennet betek-henn. An titl e-unan a welan evel ur fentigell, ur serr-lagad d’al lenner. N’eus ket uveloc’h, padal den ebet n’en dije traoù dedennusoc’h da gontañ…\nAl levr-mañ zo hini kentañ ur rummad tri, a-raok Va buhez e Rusia hag Amañ hag ahont.\nOber un evezhiadenn\t| tags: buhez, Jarl, Priel, va, zammig\t| posted in Beajoù, Breizh, Brezhoneg, Buhezskridoù\nEvidon va-unan, Ronan Huon (1976)\nUn dastumad eus ar barzhonegoù bet skrivet etre 1944 ha 1961 gant Ronan Huon -nemet e vije e oberenn varzhoniel glok ?\nSouezh kentañ, anavezout a raen kalz eus barzhonegoù an torkad-mañ. Marteze e oa bet adembannet lod anezho da vare marv ar skrivagner, pa vez desket lod all er skolioù.\nLipet eo ar yezh, gerioù brav ha pinvidik enni. Ar bras eus an testennoù zo e gwerzennoù dieub, gant evezh taolet ouzh ar c’hlotennoù e diabarzh ar gwerzennoù, ral a wezh er fin anezho. N’eo ket bet dibabet gant ar skrivagner plegañ ouzh mentoù strizh, ar pezh a laosk din ur santimant n’eo ket peurechu an traoù a-wezhioù, daoust ma vije anat eo graet a-ratozh.\nN’eo ket displijus da lenn, met n’on ket fromet kalz gant an temoù a vez pledet ganto. Splann eo e oa Ronan Huon paotr ar mor, da skouer, ar pezh ne gomz ket kalz ouzhin.\nRenket eo bet ar barzhonegoù a-demoù e-barzh al levr, dindan 7 lodenn : Kregin ha bezhinoù, Heol, Bleunioù c’hwerv, Beaj, Soñjoù-noz, Maez ha Rimadelloù. Unan eus al lodennoù-se em eus kavet dreist ar re all : Bleunioù c’hwerv. Ur skeuliad santimantoù a eztaole gwelloc’h ar skrivagner eget re all, moarvat, pa n’eo ket bet skrivet an holl re-se er memes koulz.\nKompren a ran gwelloc’h, bremañ, perak e veze lavaret gant an dud pa oa marvet (e 2003) en doa labouret kalz evit ar re all, ha re nebeut evitañ. Anien ur barzh a oa ennañ, sur, met marteze e vije deuet e destennoù da vezañ lemmoc’h gant amzer ha pleustriñ.\nUn dastumad klasel a-walc’h eta evit un hêrour eus Gwalarn n’heller ket tremen hebiou d’e oberennoù, abalamour d’ar pouez en deus bet war istor al lennegezh vrezhonek dre e labour-marc’h eviti a-hed e vuhez.\n1 Evezhiadenn\t| tags: evidon, Huon, Ronan, unan, va\t| posted in Barzhonegoù, Brezhoneg\nE donder va hunvre, Barzoniez klok, Naig Rozmor (1977-2013)\nUr soñj dreist eo bezañ embannet en un torkad nemetañ an holl varzhoniezh bet savet gant Naig Rozmor hec’h-unan (n’eus ket anv a droidigezhioù el levr-mañ). Ur poltred klok a-walc’h eus ar plac’h ma oa-hi a vez roet deomp dre ar prenestr-se, ha tro em eus bet da zizoloiñ ur bersonelezh dispar, dieub ken e oa, evit he mare dreist-holl. Marteze eo peogwir he doa bevet ouzpenn 50 vloaz a-raok en em reiñ da skrivañ e brezhoneg, hag he doa bet amzer, eta, da deurel ur sell a-gil war he buhez kent. Ur c’hourlakadenn n’eo ken evel-just, diaes eo gouzout penaos e oa ez-yaouank, ha ne gomz ket nemeur diwar-benn traoù prevez. Ar varzhoniezh En ano ar frankiz a vije enni, marteze, un alc’hwez da gompren ar prantad-se eus he buhez, piv oar ?\nGouest eo bet Naig da gaozeal fraezh, ha yac’h, evel m’hel lavar hec’h-unan, eus karantez ar c’hig, en Hosanna pe Kregin, va barzhoniez muiañ-karet ganti. Ur skeudenn marzhus a ro eus ar garantez. Diwar-benn traoù all ez eus kalz a elevez enni, em eus soñjet en ur lenn meur a wezh diouzh renk Proella. Fent a zeu ivez dindan he fluenn evel en ton kan-ha-diskan An dibab, pell e gentel eus tonioù hengounel evel Ar merc’hed diwar ar maez pe Ar gazeg, seksel-spontus… ar pezh a ra vad e lenn evel-just.\nLennet e vez aes-tre al levr, evel pa vije komz-plaen e gwirionez, gant ar yac’h hag eeun m’eo ar brezhoneg anezhañ. Skrivañ a rae Naig Rozmor en un doare barzhoniel, ha pa skrivfe komz-plaen, kouskoude ne gav ket din e vije barzhoniezh gwir kement tra a zo bet embannet ganti dindan an anv-se. Ar gwerzennoù ne vezont ket muzuliet alies, hag anzav a ran e kavan gwelloc’h a-galz an testennoù m’eo bet betek penn he soñj ha m’he deus labouret betek tizhout ur framm strizh, klaseloc’h. Ar re-se a gavan brav-meurbet, hag aesoc’h eo din rannañ santadurioù ar skrivagnerez drezo. Ur varzhoniez gwregel-tre eo a-benn ar fin, he dije kavet he flas digudenn war lec’hienn Plijadur 🙂\nPa vezen war va studioù brezhonek o studial Ar Mestr e oa bet deskrivet Naig Rozmor gant Frañsez Favereau evel ur plac’h friant. Klotañ a ra brav ganti a gav din. Me lavarfe ouzhpenn e oa un ene frank ha goulaouüs. Un dra vat eo bezañ adlakaet hec’h oberenn varzhoniel er gouloù. Lakaet eo bet an testennoù e galleg gant Maguy Kerisit, da gaout ledanoc’h gwerz d’al levr marteze. Tech gwan al levr, evel re alies e brezhoneg, eo ar skeudennoù a ya da heul an testennoù : n’eus nemet al livioù anezho a gavfen brav. Kenkoulz e vije bet en em gontantiñ eus an testennoù, hervezon. Met evit plijout d’an holl…\n1 Evezhiadenn\t| tags: Donder, evel, Hunvre, Karantez, Naig, Rozmor, tantad, va\t| posted in Barzhonegoù, Brezhoneg, Erotelezh\nVa et poste une sentinelle, Harper Lee, Stadoù Unanet (2015)\nUr gevrin vras eo bet e-pad bloavezhioù : perak n’eus ket fellet d’ar skrivagnerez donezonet m’eo Harper Lee kenderc’hel gant he resped skrivagnerez ? Perak n’he deus ket heuliet un hent he doa divoulc’het gant kement a zonezon ? Perak n’eo ket bet kalonekaet da vont pelloc’h gant an degemer entanet a oa bet roet d’he romant kentan ?\nErru eo kozh ar skrivagnerez en deiz a hiziv : goude bezan nac’het a-hed he buhez, n’he deus ket bet an nerzh da genderc’hel da stourm enep tud he familh a aspede anezhi da rein he brouilhedoù kozh da embann c’hoazh. Ha koulskoude, goude bezan lennet he eil romant, e kredan e oa ar gwir ganti : ouzhpenn kaout ur bluenn gapabl, e oueze ivez didouezhian, anavezout greun diouzh linad. Goude kement a splannder e kav din e teu an eil romant-man da zilufran sked an hini kentan un disterig.\nDont a ra Va et poste une sentinelle dres goude Ne tirez pas sur l’oiseau moqueur, koulskoude. Adkavet e vez Scout hag he zad (marvet eo ar breur bras etretant). Hi zo aet da vevan e kêr, pell eus keriadenn he yaouankiz. Ar plac’hig leun a ijin hag a startijenn zo deuet da vezan ur vaouez yaouank o klask hec’h hent, hag iskis eo kompren ne ziskouez ket bezan tennet kement-se a vad eus he desavadurezh leun a frankiz : mezh a ziskouez kaout, kentoc’h, pa verz n’eo ket diouzh moull an an holl. An tad n’en deus ket koshaet gwall vrav kennebeut, dipitet eo Scout gant e emzalc’h, gant gwir abeg moarvat. Tavet eo an denelezh a evode dioutan evit rein plas d’un emzalc’h muioc’h politikel ha ne glot ket gant ar skeudenn hor boa eus an dudenn… Dipitus bras eo ar romant eta, pell dindan an hini kentan.\nNe lavarfen ket chom hep e lenn koulskoude : meur a wezh e teu da Scout envorennoù eus he yaouankiz. Ma anavezer lod anezho, reoù all zo nevez d’al lenner, ha kontet gant kement a fent ha gwezhall. Taget em eus gant ar c’hoarzh o lenn unan anezho dreist-holl, hag a dap kern ar fent goude bezan en em staliet gant diegi e-pad pajennadoù hir. Pa ne vije nemet abalamour dezhan, on laouen o vezan kaset va lennadenn betek penn : un astenn blijus a ra d’al labous goapaer…\nOber un evezhiadenn\t| tags: Harper, Lee, poste, sentinelle, va\t| posted in Galleg, Istor, Romantoù, Saozneg\nTruez va Doue, Didrouz (1980)\nIskis a ditl evit desachañ lennerien, dreist-holl bremañ m’eo diamzeret ar golo. Daoust d’an awen relijiel eo gwir lennegezh a gaver en dastumad danevelloù-mañ. Kavet em eus brav tre Al lizher meur peogwir e kav din eo milzin ha soutil an doare ma kas ar skrivagner santimantoù luziet e benndudennoù. Desachañ a ra an evezh war tudennoù ne vije ket bet sellet outo, hag e teu a-benn da interesiñ al lenner d’o flanedenn voutin. Brav eo.\nN’int ket holl ken dedennus : Leue ar presbital zo skañvoc’h, da skouer, ha ne zere ket kenkoulz da bluenn Didrouz.\nMuioc’h on bet plijet gant Lizhiri pe Ar Vallozh. Nabukodonozor em eus kavet skrivet re vuan met skoüs mennozh ar fin.\nKlasel ha plijus eo ar yezh, aes da lenn. Domaj e vije chom harzet gant an titl, un dastumad mat eo.\nOber un evezhiadenn\t| tags: Didrouz, Doue, Habasq, Josef, Truez, va\t| posted in Breizh, Brezhoneg, Danevelloù, Relijion


Henwig-ar-C'houenon - Wikipedia\nKumuniezh kumunioù Bro Elvinieg\n1 245 ann. (2019)\n48° 20′ 33″ Norzh\n1° 29′ 18″ Kornôg / 48.3425, -1.48833333\nkreiz-kêr : 65 m\nbihanañ 22 m — brasañ 107 m\nHenwig-ar-C'houenon (Vieux-Vy-sur-Couesnon e galleg) a zo ur gumun eus Breizh e Kanton Sant-Albin-Elvinieg, e departamant Il-ha-Gwilen.\n3.2 XVvet kantved\n3.3 XVIIIvet kantved\n3.4 XIXvet kantved\n3.5 XXvet kantved\n3.5.1 Brezel-bed kentañ\n3.5.2 Repuidi Brezel Spagn e Breizh\n3.5.3 Eil Brezel-bed\n7 Emdroadur ar boblañs 1962-2012\nDont a ra an anv gallek eus al latin Vetus Vicus, bourc'h kozh. Dindan an anv-se e oa meneget e 1020, 1040 ha 1063, dindan ar stumm parochia Veteris Vici e 1030, ecclesia de Veteri Vico e 1092, Vielvy e 1413, Vielvy-sur-Coaynon e 1430, Viezvy e 1461, Vieuxlvy-sur-Coarznon e 1542, Vieuxvy-sur-Couasnon.\nEn XXvet kantved e oa bet krouet an anv Henwig-ar-C'houenon war ar memes patrom ha hini kumun Henvig e Bro-Leon.\nRoudoù a gaver eus annezadurioù adalek oadvezh an houarn (VIIIvet kantved-Vvet kantved kent JK). An orin anezho a c'haller displegañ dre al lec'hiadur azas, a valir a-us d'ar C'houenon ha d'e roudouroù. Aspadennoù ur c'hamp advenet e pennkêr Orañj (d.l.e. ur skoilh, naturel pa galvezadel, aozet evit difenn ur savlec'h) a ziskouez un tiraozañ a-hed an amzer hag an ec'honder. Annezet e voe al lec'h adarre gant ar Romaned hag a savas ur c'hamp eno.\nEr Grennamzer e kreskas ar vourc'h tro-dro d'an iliz, bet savet war ur bladenn a-us d'ar C'houenon. Met ne yeas ar boblañs war baotaat ken nemet pa zeuas un diwezh da skrapadegoù an Normaned er IXvet kantved ha Xvet kantved. D'an ampoent-se e oa div voudenn gladdalc'hel er barrez, unan e Orañj hag eben e Bourgel. Goude bezañ bet lodenn eus domani prevez duged kozh Breizh e voe lakaet Henwig dindan beli milourel an Aotrounez a Orañj, anezho gwizien baroned Felger. Edo ar barrez e dalc'h relijiel eskopti Roazhon. Dindan levezon div veurgêr en em gavas Henwig enta. Da varoned Felger rag-eeun e oa domani al Lann Pavezet, a zeuio diwezhatoc'h da vezañ un domani roueel, hag a 'n em lede etre kêriadenn Gwalen, parrez Sant-Owen, ha glannoù ar C'houenon. Er XVIvet kantved ez eo bet rannet al lann etre parrezioù Henwig, Sant-Owen ha Sant-Kristol.\nGant an Normaned e oa bet distrujet manati amezek Sant-Superi Gwaharzh (a oa e dalc'h abati Marmoutiers, e Touren). Fellout a reas da venec'h Marmoutiers ec'h adsevel. Met dre ma oa berr o feadra e ejont da gaout dug Breizh. Evit o skoazellañ e voe roet parrez Henwig da vanati Sant-Superi Gwaharzh e deroù an XIvet kantved (war-dro ar bloavezh 1030) gant an dug Alan III. An annezidi a savas evit difenn o gwirioù hag o identelezh e-skoaz abati Gwaharzh avat. En diwezh e voe aotreet an donezoniñ-se e 1040 gant ar briñsed Eudes hag Alain ha gant eskob Roazhon : « Doctiam plenariam justitium de tota illa verra» d.l.e. "Reiñ a ran justis leun war an holl douaroù-se", da lavaras an dug Alan III. Met war un dro e tapas parrezianiz Henwig ar saviad a "parrez keodedel", an hini kentañ e Breizh. Ret e voe da venec'h Gwaharzh tremen gant div drederenn hepken eus deogoù parrez Hewnig "an div drederenn eus deogoù edoù a gement seurt a gresk eno" evel m'eo diferet gant un anzav dom Richarzh a Sant-Krespin, priol Gwaharzh e 1319. Er bloavezh-mañ e save o deogoù da 60 minoù ed —— 360 poezell pe tregont sestier ——, gant profoù Nedeleg, Pask hag ar C'horaiz bihan, hag e veze dilaosket an nemorant da berson ar barrez. E roll an eskopti (ds. 1646) ez eo deroet 400 lur leve da berson Henwig.\nNebell eus marzhoù Breizh emañ lec'hiet Henwig, ha dre se e voe liammet gant unan eus abadennoù mantrusañ istor Breizh. D'ar sadorn 26 a viz Gouere 1488 e oa gronnet Henwig gant bagadoù niverus. Birvilh a oa tro-dro d'ar maner gladdalc'hel ma oa o chom ennañ Jehan a Chateaubriand, hêr ar re Orañj diwezhañ. E penn gward-adreñv arme Breizh edo Jehan ha gantañ e oa bet roet degemer d'an Dug Charlez a Orleañs, d'an Aotrou Albret ha da pennoù pouezusañ arme Breizh. Ar soudarded (7 000 Breton, 800 Alaman, 900 Saoz, 1 600 Spagnol ha 2 500 Gwaskon), hag a oa war-nes stourm ouzh arme Frañs, o doa savet o c'hamp etre an hanva roman kozh, difennoù Bourgel, an torgennoù amezeg hag ar gompezenn en em zispleg war glannoù an Alleron. Alese eo loc'het arme Breizh antronoz evit mont d'emgannañ e Sant-Albin-an-Hiliber.\nE dibenn an XVIIIvet kantved e yae ar milinoù da bourchas ur greanterezh bleunius. Obererezh ar paperaerezh er milinoù-se staliet war ribloù ar C'houenon en deus merket start dremm adeiladourel ar gumun.\nEn XIXvet kantved an obererezh armerzhel a zalc'h gant e lañs a-drugarez d'ar mengleuzioù greunvaen da gentañ, ha diwaezhtoc'h da vengleuz plom arc'hantus an Dosenn e Bre.\n65 gwaz a gollas o buhez abalamour d'ar brezel hervez monumant ar re varv, d.le. 5,26 % ag ar boblañs hervez an niveradeg bet graet e 1911 .\nRepuidi Brezel Spagn e Breizh[kemmañ | kemmañ ar vammenn]\nRepuidi republikan eus Brezel Spagn a voe degemeret adalek deroù ar bloavezh 1939 e savadurioù dilezet ar vengleuz ha re an danvez ospis (n'eo morse bet digoret) . Lod anezho a chomo eno betek e-kreiz ar bloavezhioù 1950. Da c'houde e vo savet er vengleuz ur c'hamp yaouankizoù bodet ennañ bugale gourdrouzet.\nMervel a reas seizh den eus ar gumun abalamour d'ar brezel .\nEr vengleuz e voe heberc'hiet ur strollad rezistanted, enframmet en « FTPF », ma voe ezel anezhañ Yvonnick Laurent. D'an 8 a viz Gouere 1944 diouzh beure e voe kelc'hiet atant « Roc'h-ar-Mouilc'hi » gant degadoù a Vilisianed deuet a Roazhon, jahinet ha fuzuilhet e voe ar Rezistanted gante .\nMoger kiklopek Orañj (oadvezh an houarn).\nGweladenn eus mont-tre en iliz.\nGwareg roman en tu-dehoù.\nAn aoter vras.\nIliz katolik Sant Jermen, ar bras anezhi eus an XVIvet kantved kantved, met gant lodennoù eus an XIvet kantved. Savet eo bet an ograoù e 1883.\nUl laour-vaen greunvaen, meneget ken abred ha 1020 ouzh dor an iliz, dezhi stumm un nev.\nA-hed ar C'houenon hag e adster ar Mined en em gave 8 milin, an holl anezho war-bouez unan gouestlet da fardañ paper. En ur heuliañ ar C'houenon (eus ar Su betek an Norzh, well-wazh) e kaver tro-ha-tro\nMilin ar Menec'h (an hini nemetañ a vale greun, n'eus ket anezhañ ken)\nAr Milinoù Meur\nMilin Roudour Meven\nMilin Roudour Morin\nUnan a zo savet war ar stêr Mined, nebeut a-raok d'ar gwazh-dour-mañ en em deurel er C'houenon, en argrec'h da Milin Bre\nMilin ar Mined\nKastel ar Milinig, bet savet er XIXvet kantved kantved.\nMougev Bre dediet da Itron Varia Gwir-Sikour hag al Labour\nMaen savet e koun Yvonnick Laurent.\nUr vourc'h eus biz Breizh eo, lec'hiet nebell eus marzhoù ar vro, treuzet gant ar stêr Gouenon hag hec'h adsterioù an Alleron hag ar Mined. Lec'hiet eo Henwig-ar-C'houenon war-hed 33 eus Roazhon, 23 eus Felger ha 35 eus Menez Mikael ar Mor.\nAr c'humunioù amezek a zo (en ur dreiñ a-du gant nadozioù un eurier, adalek an Norzh) Rovazil, Kelvinieg, Sant-Kristol-Gwalen, Sant-Owen-an-Alloz, Magoerioù-ar-C'houenon, Gwaharzh, ha Sen.\nA-fet douarouriezh en em gav ar gumun en domani Nozh-Armorika (kelc'hiad kadomian) ha diwar al lec'hiadur ez eo anvet ar sinklinal lec'hel : Sinklinal Henwig-ar-C'houenon.\nSevel a ra lec'h uhelañ ar gumun da 107 m (el Lannn Pavezet), hag an hini izelañ da 22m (e pennkêr La Mondrais). Liesdoare eo an torosennadur, etre an uhelgompezennoù er c'hornôg, er reter hag er c'hreisteiz, ha traoñienn ar C'houenon he diribinoù serzh. Rak-se eo deuet Henwig da vezañ ul lec'h brudet evit redadegoù marc'h-houarn, gant e gravoù sonn etre ar vourc'h eus un tu, ha Bre (war hent Kelvinieg) pe al Lann Pavezet (war hent Felger) eus un tu all.\nWar lez ar stêr Kouenon emañ Henwig-ar-C'houenon.\nLabour-douar[kemmañ | kemmañ ar vammenn]\nGant gounit boued-chatal ha desevel loened a ya ar bras eus gorread gounezadus ar gumun (1.377 ha, war 37 atant). Pradeier ha koadeier a zo ivez.\nMengleuz plom arc'hantus Bre, a zo bet korvoet el lec'h An Dosenn e anv.\nDigoret eo bet e 1879, ha korvoet eo bet da gentañ evit ur spledad plom. Etre 1880 ha 1894 e vo eztennet kailh diaoz (blend pe maen-zink, galen ha pirit). E 1890 e vo krouet « Kevredad mengleuzioù arc'hantus an Dosenn » evit merañ ar goñsedadenn ; divodet e vo e 1894. Er bloavezhioù 1900 eur krog en-dro da gorvoiñ. An taol-mañ e vo enfredet betek 350 goprad gant ar Gevredad merour hag e savo ar c'henderc'had da 12 000 tonnenn plom arc'hantus dre bloavezh. E 1907 e paouez adarre an obererezh evit abegoù arc'hantel.\nTrede pennad greantel evit al lec'hienn e 1927, ur gevredad a grog da gorvoiñ ar spledad, hag a sav ar geoded micherour a weler c'hoazh hiziv an deiz. E 1929 ez eo divontet ar greizenn dredan dre aezhenn paour a oa bet savet e 1903 evit liammañ al lec'hienn ouzh ar rouedad tredan hollek. Er bloavezh-se e ra freuz-stal ar gevredad hag e chom a-sav ar c'horvoiñ.\nErfin, etre 1941 ha 1951, e voe korvoet ar vengleuz evit ar pevare gwech, dindan ren an ac'huber alaman, ha da c'houde gant « Kompagnunez an Dyr ». E 1956 ez eo bet serret da vat, ha ret e vo gortoz betek 2009 evit ma vo darempredet adarre al lec'hienn, met evit an douristed, ar wech-mañ.\nE-doug ar brezel, e talvez ar mengleuz evit degemer da gentañ repuidi spagnolat, da c'houde ur « c'hamp yaouankizoù ». Pa 'z eo lakaet en-dro evit bastañ da ezhommoù an Alamaned, a gorvo an piriteg, e vo korvoet gant « Kompagnunez Mengleuzioù Breizh », ha talvezout a raio da heberc'hiañ ur strollad rezistanted, enframmet en « FTPF », ma vo ezel anezhañ Yvonnick Laurent, a-raok dezhañ bezañ fuzuilhet en atant « Roc'h-ar-Mouilc'hi » d'an 8 a viz Gouere 1944 .\nMengleuz al Lann Pavezet n'eo ket korvoet ken\nUr vengleuz greuvaen (Henry Frères hec'h anv) a zo korvoet bepred er biz, nepell eus ar vengleuz plom arc'hantus kozh, war hent Roudour Morin.\nUr vengleuz grouan (Orbello Granulats Ouest hec'h anv) a zo korvoet e pennkêr Sautoger er mervent, sko ouzh harzoù kumunioù Gwaharzh ha Sen\nUl linenn kirri-boutin (Roazhon/Entraven, niverenn 4 er rouead Ilenoo renet gant an departamant) ar ra un arsav er vourc'h.\n4 Ebrel 2014 → bremañ Pascal Dewasmes Klañvdiour\n22 Meurzh 2008 4 Ebrel 2014 Joël Hardy Soudard war e leve\n1982 22 Meurzh 2008 Yves Maillard Kiger\n1965 1982 Armand Carnet\n1944 1965 Pierre Baudoin\n1933 1944 Théophile Harlais\n1932 1932 Pierre Baudoin\n1919 1931 François DAMY\n1915 1919 M. Clairay\n1891 1915 Louis Jolivet Greantour\n1879 1891 Joseph Gauton\n1876 1879 Pierre Roussin Oberier paper\n1874 1876 Magloire Dorange Perc'henn font\n1863 1874 Pierre Roussin Oberier paper\n20 Eost 1848 1863 Pierre Lécuyer\n16 Ebrel 1841 20 Eost 1848 Pierre Bondiguel\n26 Kerzu 1831 16 Ebrel 1841 Joseph Coudray\n27 Gwengolo 1830 26 Kerzu 1831 Jacques Louis\n15 Genver 1822 27 Gwengolo 1830 Christophe Morin\n3 Gwengolo 1815 15 Genver 1822 Pierre Coudray\n7 C'hwevrer 1808 3 Gwengolo 1815 Jacques Louis\n6 Genver 1793 7 C'hwevrer 1808 Pierre Hubert Surjian\n17 Du 1791 6 Genver 1793 Charles Pahier\n21 Du 1790 17 Du 1791 Michel Levannier Oberier paper\n9 Meurzh 1790 21 Du 1790 Pierre Hubert Surjian\nJean Lizé, paperaer ar XVvet kantved kantved\nPierre Hubert, surjian, maer kentañ ar gumun (bet dilennet d'ar 9 a viz Mae 1790)\nZacharie Roussin (1827-1894), kimiour brudet war dachenn al livuzennoù\nYvonnick Laurent (1923-1944), rezistant merzher, fuzuilhet d'an 8 a viz Gouere 1944 d'an oad a 21 bloaz.\nJeneral Pierre Vallerie (1903-1988), Kontroller meur an Armeoù, eilmaer Sant-Maloù (1967-1977)\n↑ Raymond San Geroteo, Les Oliviers de l'exil, Cairn 2012, ISBN 9782350682747\n↑ Isabelle Le Boulanger, L'Exil espagnol en Bretagne 1937-1940, Coop Breizh, 2016, pajennoù 289 ha 360\n↑ [http://www.memorialgenweb.org/memorial3/html/fr/complementter.php?id=5442449 Fichenn hiniennel - Memorial Genweb\nAdtapet diwar « https://br.wikipedia.org/w/index.php?title=Henwig-ar-C%27houenon&oldid=1924466 »\nKemmoù diwezhañ degaset d'ar bajenn-mañ d'an 2 Gen 2022, da 10:02.


Diwan - Naoned, Gwened : brezhoneg e pep lec’h !\nDegemer > Naoned-gwened-brezhoneg-e-pep-lech\nGoulenn a reomp ur politikerezh yezh gant palioù uhel hag a zegaso gwirioù padus d'ar vrezhonegerien ha d'ar brezhonegerezed e Breizh a-bezh !\nGoulenn a reomp ma vo lakaet al lezenn da dalvezout ha meret an traoù gant kevatalded !\nGoulenn a reomp ar peadra a zo ezhomm evit kreñvaat ha diorren ar c'helenn brezhonek dre soubidigezh !\nBloaz goude m'eo bet kadarnaet al lezenn Molac e fell da rouedad skolioù Diwan bezañ asambles gant emgav 2022 ar Redadeg evit bodañ tud a-du gant ar c'helenn brezhonek dre soubidigezh, e normaladur hag e gresk. Evit kement-se hag evit gwarantiñ e ziorren en desped d'ar stern lezennel ha tiriadel na warant ket anezhañ - hag a ranko emdreiñ neuze - hon eus ezhomm en em ouestfle an holl strollegezhioù lec'hel a zo e Breizh.\nAr stourm-se hag hon eus c'hoant e vefe ledan, digor d'ar familhoù ha d'ar bobl, a gemero lod en eskemmoù demokratel a zo ezhomm anezhe, evit ma vo eus ar brezhoneg er c'hendivizoù en-dro d'an dilennadeg kannaded en em gavo e miz Even.\nAbaoe 2013 eo merket e Kod an Deskadurezh e rank ar c'helenn divyezhek bezañ «favorizet». Er pleustr avat e nac'h Rektoriezh Naoned lakaat al lezenn da dalvezout : da skouer, nac'het he deus e vefe digoret ur skol e Gwinieg-Breizh gant Diwan e distro-skol 2021, daoust ma korde pep tra gant redioù al lezenn Gatel.\nAbaoe un dek vloaz bennak, meur a lezenn (Lezenn Addiazezañ ar skol e 2013, lezenn Molac e 2021...) a ra meneg eus kendivizadoù Stad-strollegezhioù tiriadel-Ofis publik evit diorren an implij eus ar yezhoù «rannvroel» er skol hag er vuhez foran, peadra da sevel gwir politikerezhioù yezh. En akademiezh Roazhon, ar C'hentañ ministr zo o paouez sinañ ur c'hendivizad a-ratozh nevez evit 2022-2027, m'emañ merket ar pal tizhout 30 000 skoliad divyezhek a-benn 6 vloaz, ar pezh a dalvez ur c'hresk a 64% en niver a skolidi.\nDaoust d'hor goulennoù e nac'h servijoù ar Stad sevel «ur c'hendivizad a-ratozh evit ar brezhoneg» en akademiezh Naoned. Goulenn a reomp ma vo lakaet al lezenn da dalvezout e Naoned, evel m'eo bet graet en holl akademiezhioù all ar Republik. Gant-se e c'houlennomp groñs :\nWar skouer ar c'hendivizad Stad / Rannvro Breizh evit treuzkas yezhoù Breizh hag an implij anezhe, ma vo kement-all e pleustr e departamant al Liger-Atlantel, ma vo diorroet ar c'helenn dre soubidigezh hag an hentennoù kelenn divyezhek all, kement-se evit mont war-zu ofisielaat ar brezhoneg e Breizh a-bezh,\nKevatalded rak er Pireneoù-Atlantel (Euskadi), an Ikastolaoù (skolioù heñvel o statud ouzh re Ziwan) a vez kevratet kerkent ha digoret. En akademiezh Roazhon e ranker gortoz 2 vloaz. Gwashoc'h eo en akademiezh Naoned p'he deus ranket skol Diwan S. Ervlan gortoz 5 bloaz, ha pa n'emañ ket c'hoazh skol Diwan Savenneg dindan gevrat, 13 vloaz goude bezañ bet digoret. Goulenn a reomp ma vo meret an traoù gant ingalded, ha gant-se, ma vo kevratet holl skolioù bro Naoned , holl skolioù Breizh, kerkent ha digoret.\nUn emouestl sklaer ha pleustrek a-berzh ar strollegezhioù lec'hel evit hor skoazellañ da gas hor raktresoù da benn, ha gwarantiñ e c'hallimp implijout savadurioù a-benn digeriñ skolioù, skolajoù ha liseoù Diwan nevez el Liger-Atlantel hag e Breizh a-bezh. Ezhomm zo ur stagadenn d'ar c'hendivizad Stad-Rannvro-Strollegezhioù lec'hel, gant palioù uhel, sifret ha sammet gant an holl obererien ensavadurel, o vont a-du gant diorren Diwan.\nLakaat kelc'hlizher ar 16 a viz Kerzu 202 da dalvezout evit a sell ouzh an 3 eurvezh kelenn brezhoneg en eil derez. N'emañ ket kont evel-se evit liseidi ha liseadezed hor rouedad.\nAr gwir evit skolajidi, skolajiadezed, liseidi ha liseadezed hor rouedad, d'ober gant ar brezhoneg er breved hag er vachelouriezh evit muioc'h a zanvezioù, evel m'emañ kont e Norzh-Euskadi.\nMa vo kefridiet Ofis publik ar brezhoneg da sevel ur steuñv evit diorren ar c'helenn brezhoneg hag e brezhoneg en akademiezh, evel ma zo en akademiezh Roazhon.\nMa vo kenstrivadeg ar gelennerien skolioù ur gwir genstrivadeg a-ratozh. Hiziv e nac'h INSPE Naoned prientiñ d'ar genstrivadeg-se. 11 gwech nebeutoc'h a bostoù evit en akademiezh Roazhon a zo kinniget. Da S. Brieg e rank ar re zegemeret er genstrivadeg mont da vezañ stummet ur wech bep pemzektez. Prientet, aozet ha notennet e vez ar genstrivadeg-se evel ar genstrivadeg unyezhek hep kemer e kont dibarded an divyezhegezh, ar pezh a ra m'eo unan eus ar c’henstrivadegoù diaesañ en 12 akademiezh a ginnig ar c'helenn divyezhek.\nMa vo kinniget ar c'helenn brezhoneg en holl skolajoù ha liseoù (mellad 7 lezenn an 21 a viz Mae 2021) : en deiz-a-hiziv n'eo kelennet ar brezhoneg neblec'h en akademiezh Naoned estreget e skolaj Diwan S. Ervlan. Nag er skolaj nag el lise.\nMa vo kelennet brezhoneg e skol-veur Naoned, e stern ur gwir aotreegezh. Evit ar poent n'eus kinniget nemet ur vodulenn 18 eurvezh war ar bloavezh. Anat eo n'eo ket a-walc'h evit stummañ brezhonegerien ha brezhonegerezed.\nKement tra stag ouzh ar c'helenn divyezhek pe dre soubidigezh a fell dimp e vefe liammet ouzh rektoriezh Roazhon : adunvaniñ ar c'helenn brezhonek, bremañ !\nUn emouestl gant an danvez kannaded a vo war ar renk e Breizh a-bezh, evit ma vo kemmet mellad 2 ar vonreizh hag a lak ar galleg da yezh ar republik nemeti, o skarzhañ ar yezhoù all.\nPediñ a reomp holl berzhidi emsav sevenadur ha yezh Breizh da berc’hennañ an deiziadoù stourm se.\nPediñ a reomp an holl nerzhioù politikel demokratel hag an holl dud a soursi deus gwirioù sevenadurel ha yezhel pobl Breizh hag emgouestlet er stourm evit unaniezh Breizh d’ober o seizh gwellañ evit ma raio berzh an daou emgav-mañ.\nEmgav d’an 21 a viz Mae da 3e GM\nEr Melezour-Dour e Naoned, dirak ar c’hastell da zegemer war un ton bras ar Redadeg en hor c’hêrbenn istorel.\nEmgav d’an 28 a viz Mae da 3e30 GM\ne Gwened dirak ar gar-mor evit ar c’hKM 2018, evit ur c’haloupadeg azgoulennus e Kmoù diwezhañ Redadeg 2022 a ranko echuiñ war un ton ken bras hag hini Gwengamp !\nPenaos mont da vanifestadeg an 21 a viz Mae ?\nEvit mont da vanifestiñ ez eus kinniget kirri-boutin o loc’h eus :\nAn Oriant (da 11e30) ha Gwened (da 12e30)\nSant-Brieg (da 11e00) ha Roazhon (da 12e30)\n10€ ar plas mont ha dont. Digoust evit ar re dindan 18 vloaz.\nKrouet ez eus bet ivez ur strollad kenweturiñ evit klask pe kinnig plasoù.\nKontañ a reomp warnoc’h !\nGalv da vanifestiñ Naoned 21 Mae 2022\nGerioù-alc'hwez stag : manifestadeg stourm


Pajenn:Caer - Pevar Aviel.djvu/69 - Wikimammenn\nPajenn:Caer - Pevar Aviel.djvu/69\nAr besketerez burzudus. Ar besketerien tud. (S. Vaze, IV, 18-22 ; S. Marc, I, 10-20 ; S. Lucas, V, l-11).\nEun deiz ma edo e kichen lenn Jenezareth, ar bobl a en em daolas varnhan evit clevet comzou Doue. Guelet a reas diou vag arzaoet e ribl al lenn ; ar besketerien a ioa diskennet hag a voalc'he ar rouejou. Pignat a reas en unan deuz ar bagou a ioa da Zimon hag e pedas anezhan d'he fellaat eun neubeut dioc'h an douar. O veza azezet, e kelenne ar bobl euz ar vag.\nPa ehanas da brezeg e lavaras da Zimon : « Cass d'al larg, ha taolit ho rouejou evit ar besketerez. » Simon a respontas : « Labouret hon deus epad an noz eb kemeret netra ; mes, var ho ker, e taolin ar roued. » Simon, hanvet Per, hag Andre, he vreur, a daolas eta ho roued er mor. Pa oue great an dra-ze, e pakjont eun niver ker bras a besked, ma torre ho roued. Neuze e rejont sin da genseurted a ioa en eur vag all evit ma teujent d'ho zicour. Dont a rejont hag e cargjont kement an diou vag, ma edont varnez goueledi. O velet an dra-ze, Simon-Per a gouezas da zaouiin Jesus en eur lavaret : « Pellait diouzin, Aotrou, rag me a zo eur pec'her. » Varlerc'h ar besketerez ho doa great, edo e creiz an estlamm, hen ha kement hinï a ioa ganthan, kercoulz hag he genseurted,\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/69&oldid=123330 »


Publié le 25/05/2020 à 19h32 • Mis à jour le 12/06/2020 à 12h57\nÉcrit par Julien Le Bot et Martine Guilcher\nDidier Fouquet, 65 bloaz, zo bet dilennet maer nevez Enez-Sun da geñver bodadeg disforan ar c'huzul-kêr disadorn. • © Martine Guilcher\nDibab ar guzulierien ne oa ket souezhus : ne oa nemet Didier Fouquet war ar renk da vont da vaer. An aergelc’h, avat, a oa divoutin. Kontrol d’ar boaz, e oa chomet serret dorioù ar vodadeg d’ar re o dije bet c’hoant da heuliañ anezhi : ar muzulioù a-enep ar c’h/Covid-19 a vire an dud da zont-tre.\n"Masklet e oamp, daou ha daou war un daol. Prim eo bet kaset an abadenn, ne oa nemedon war ar renk" a gont Didier Fouquet. "Da c’houde eo bet dibabet va div eilmaerez : Corinne Guilcher a labour er gompagnunezh-vor Penn-ar-Bed ha Corinne Gueguen-Madec, c’hoant ganti, a-benn nebeut, da vevañ a-hed ar bloaz war an enezenn."\nD’ar 15 a viz Meurzh, e oa bet dilennet Didier Fouquet. Bet en doa 92,72 % eus ar mouezhioù, mar plij ! da lâret eo 191 mouezh diwar 207 voter. Pa oa uhel ar feur anvouezhiañ war an douar bras, zo deuet 207 annezad (diwar 268 enskrivet) da votiñ evit dibab susitour Dominique Salvert, c’hoant gantañ da chom a-sav goude e respet. Ur feur perzhiañ a 77 % daoust ma ne oa nemet ul listenn, enni 18 den war a renk evit 11 plas.\nUr vuhez nevez a zo krog evit ar maer nevez a 65 bloaz. War e leve emañ abaoe c’hwec’h miz. Ginidik eus enez Sun, e oa Didier Fouquet o chom e Kraozon betek-henn. Ouzhpenn e vicher ijinour, e oa bet kuzulier-kêr du-se e-pad 18 vloaz. "A-viskoazh m’eus bet c’hoant da gemer perzh e buhez lec’hel va c’horn-bro. N’em boa ket sonjet da lakaat va anv da vont da vaer met lavaret zo bet din, kae ’ta !"\nUr gefridi bouner eo un tammig evit an aotroù maer en deus ar santimant da gaout ur pouezh bras war e chouk. "Hol labourioù a vez suj d’ar Rannvro ha da Guzul departamant Penn-ar-Bed. Aon hon eus e vefe cheñchamantoù bras en o budjedoù abalamour d’an enkadenn. Ret e vo deomp gortoz. Ezhomm bras ’zo amañ eus skoazelloù-arc'hant, dre m’hon eus ket taosoù war ar font."\nÉlections municipales 2020 politique élections culture bretonne culture culture régionale Covid-19 santé société\ncopier le lien https://france3-regions.francetvinfo.fr/bretagne/finistere/muzuliou-yec-hedel-disforan-eo-bet-dibabet-maer-nevez-enez-sun-1833316.html\nAccueil > Bretagne > Finistère > Muzulioù yec'hedel : disforan eo bet dibabet maer nevez Enez-Sun